Diari Oficial de la Generalitat Valenciana


Sumari del DOGV 9706, del 18-10-2023 (2023/10679)

RESOLUCIÓ de 13 d'octubre de 2023, de la Vicepresidència Segona i Conselleria de Serveis Socials, Igualtat i Habitatge, per la qual es realitza la convocatòria per a la concessió d'ajudes del Programa d'ajudes al lloguer d'habitatges del Pla estatal per a l'accés a l'habitatge 2022-2025, corresponents a l'exercici 2023.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9706

Data del DOGV
:   18-10-2023

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2023/10680


Data del document
:   13-10-2023

Organisme emissor
:   Vicepresidència Segona i Conselleria de Serveis Socials, Igualtat i Habitatge

Tipus de document
:   Resolució

Anàlisi jurídica

 Descriptors 

:   * Vicepresidència Segona i Conselleria de Serveis Socials, Igualtat i Habitatge
    * ajuda pública

RESOLUCIÓ de 13 d'octubre de 2023, de la Vicepresidència Segona i Conselleria de Serveis Socials, Igualtat i Habitatge, per la qual es realitza la convocatòria per a la concessió d'ajudes del Programa d'ajudes al lloguer d'habitatges del Pla estatal per a l'accés a l'habitatge 2022-2025, corresponents a l'exercici 2023. [2023/10571]  
  
El 6 d'octubre de 2023, s'ha publicat en el DOGV l'Ordre 3/2023, de 5 d'octubre de 2023, de la Vicepresidència Segona i Conselleria de Serveis Socials, Igualtat i Habitatge, per la qual s'aproven les bases reguladores per a la concessió d'ajudes del Programa d'ajudes al lloguer d'habitatges del Pla estatal per a l'accés a l'habitatge 2022-2025, corresponents a l'exercici 2023.  
Complits els tràmits procedimentals oportuns, i fent ús de les facultats que em són atribuïdes pels preceptes legals esmentats, en l'article 160.2.b, en la redacció donada per l'article 5.3 del Decret llei 1/2022, de 22 d'abril, del Consell, i l'article 28.ll de la Llei 5/1983, de 30 de desembre, de la Generalitat, del Consell, així com els articles 164 i 166 de la Llei 1/2015, de 6 de febrer, d'hisenda pública, del sector públic instrumental i de subvencions, en la redacció donada per l'article 5.1 del Decret llei 6/2021, d'1 d'abril, del Consell, resolc:  
  
  
Primer  
Convocar, per a l'exercici pressupostari 2023, el procediment per a atorgar les ajudes del Programa d'ajudes al lloguer d'habitatges corresponents al Pla estatal per a l'accés a l'habitatge 2022-2025, d'acord amb les condicions que s'estableixen en l'annex I.  
  
Segon  
Ordenar la publicació d'aquesta resolució per a la sol·licitud de les ajudes en el Diari Oficial de la Generalitat Valenciana.  
  
Tercer  
Aquesta resolució tindrà efecte l'endemà de publicar-se en el Diari Oficial de la Generalitat Valenciana.  
  
Contra aquesta resolució, que posa fi a la via administrativa, es podrà interposar potestativament un recurs de reposició davant de l'òrgan que ha dictat l'acte, en el termini d'un mes des de la seua publicació en el Diari Oficial de la Generalitat Valenciana, d'acord amb el que disposen els articles 112, 123 i 124 de la Llei 39/2015, d'1 d'octubre, del procediment administratiu comú de les administracions públiques, o bé un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats a partir de l'endemà de publicar-se en el Diari Oficial de la Generalitat Valenciana. Tot això de conformitat amb el que disposen els articles 10, 44 i 46 de l'esmentada Llei 29/1998, de 13 de juliol, reguladora de la jurisdicció contenciosa administrativa, i sense perjudici que s'utilitze qualsevol altra via que es considere oportuna.  
  
València, 13 d'octubre de 2023.- La vicepresidenta Segona i consellera de Serveis Socials, Igualtat i Habitatge: Susana Camarero Benítez.  
  
  
  
ANNEX I  
  
Primera. Bases de la convocatòria  
Aquesta convocatòria es regeix per l'Ordre 3/2023, de 5 d'octubre de 2023, de la Vicepresidència Segona i Conselleria de Serveis Socials, Igualtat i Habitatge, per la qual s'aproven les bases reguladores per a la concessió d'ajudes del Programa d'ajudes al lloguer d'habitatges del Pla estatal per a l'accés a l'habitatge 2022-2025, corresponents a l'exercici 2023 (DOGV 9699, 06.10.2023).  
Segona. Dotació pressupostària  
1. El finançament de les ajudes del Programa d'ajudes al lloguer d'habitatges corresponents al Pla estatal per a l'accés a l'habitatge 2022-2025, per als exercicis 2023 i 2024, es realitzarà amb càrrec al capítol IV, de l'aplicació pressupostària 46.75.73.724.07.4, «Emergència residencial i funció social», dels pressupostos de la Generalitat, amb ingressos finalistes del Ministeri de Transports, Mobilitat i Agenda Urbana per al finançament d'aquestes ajudes i l'aportació corresponent de la Generalitat.  
La dotació econòmica per a la concessió d'ajudes de la convocatòria té caràcter pluriennal per a atendre la concessió de l'ajuda, si és el cas, durant 24 mesos, sempre que es continuen mantenint els requisits i les circumstàncies exigibles que van determinar la concessió de l'ajuda.  
  
2. La quantia total màxima de les ajudes corresponents al Programa d'ajudes al lloguer d'habitatges a concedir en l'exercici 2023, amb càrrec a la línia S1531000, amb la denominació «Ajudes al lloguer d'habitatge. Pla estatal d'accés a l'habitatge 2022-2025», prevista en la Llei de pressupostos de la Generalitat per a 2023, ascendeix, inicialment, a la quantitat de 75.067.274,00 euros, dels quals correspon a l'aportació del Ministeri de Transports, Mobilitat i Agenda Urbana la quantitat de 39.984.821 euros, i 4.454.800 euros a la Generalitat. Atés que la convocatòria té el caràcter de despesa pluriennal, aquesta quantitat es distribuirà entre l'exercici 2023 i 2024 de la manera que es disposa a continuació:  
3. L'import global de les ajudes amb què està dotada la convocatòria es podrà ampliar amb posterioritat a la publicació d'aquesta si resulta insuficient per a atendre les peticions que, presentades dins del termini, acrediten reunir els requisits i altres condicions establits en aquestes bases, si es compleix algun dels casos que preveu l'article 58 del Reial decret 887/2006, pel qual s'aprova el Reglament de la Llei 38/2003, general de subvencions, així com el que disposa l'article 11 del Decret 77/2019, de 7 de juny, del Consell, de regulació del procediment de gestió del pressupost de la Generalitat, tenint en compte el que regula el Conveni de col·laboració subscrit entre el Ministeri i la Generalitat Valenciana per a aplicar i desplegar el Pla estatal per a l'accés a l'habitatge 2022-2025 i, si és el cas, els successius acords bilaterals relatius a la distribució del finançament entre els programes d'ajudes, tal com s'estableix en l'apartat 2 de l'article 22 del Reial decret 42/2022, de 18 de gener, pel qual es regula el Pla estatal per a l'accés a l'habitatge 2022-2025, o bé mitjançant l'aportació de fons propis addicionals sempre que les disponibilitats pressupostàries ho permeten. L'òrgan concedent haurà de publicar la declaració de crèdits disponibles amb caràcter previ a la resolució de concessió en els mateixos mitjans que la convocatòria, sense que aquesta publicitat implique l'obertura de termini per a presentar noves sol·licituds ni l'inici de nou còmput de termini per a resoldre. L'efectivitat de la quantia addicional queda condicionada a la disponibilitat efectiva del crèdit en un moment anterior a la resolució de la concessió de les subvencions.  
  
4. Així mateix, atenint-se al que disposa l'article 11 del Decret 77/2019, de 7 de juny, del Consell, de regulació del procediment de gestió del pressupost de la Generalitat, podrà preveure's en la convocatòria que eventuals augments sobrevinguts en el crèdit disponible possibiliten el dictat d'una resolució complementària de la concessió de la subvenció que incloga les sol·licituds que, fins i tot complint tots els requisits, no hagen sigut beneficiàries per esgotament del crèdit habilitat inicialment.  
  
Tercera. Objectiu i condicions de la concessió  
1. La convocatòria té com a objecte regular en règim de concurrència competitiva les ajudes en matèria d'habitatge a persones físiques, a fi de facilitar el gaudi d'un habitatge o habitació en règim de lloguer o de cessió d'ús a sectors de població amb escassos mitjans econòmics, mitjançant l'atorgament d'ajudes a les persones arrendatàries o cessionàries.  
2. Seran objecte de l'ajuda, en els termes regulats en el Reial decret 42/2022 i en les bases reguladores, les rendes arrendatícies o el preu de la cessió d'habitatge o habitació que constituïsca la residència habitual i permanent de la persona arrendatària o cessionària i de la unitat de convivència, que es corresponguen amb 24 mensualitats com a màxim i s'hagen generat durant el període comprés entre l'1 de gener de 2023 fins al 31 de desembre de 2024, o, en tot cas, les que corresponguen a partir de la data de subscripció del contracte d'arrendament o cessió d'ús de l'habitatge o l'habitació fins a aquesta data.  
  
3. No seran subvencionables les despeses generals, les fiances, els serveis, els tributs, les càrregues i les responsabilitats que no siguen susceptibles d'individualització, que les parts hagen acordat que siguen a càrrec de l'arrendatària i que s'incloguen en el contracte com a conceptes diferenciats de la renda de lloguer.  
  
Quarta. Termini de presentació de sol·licituds  
El termini de presentació de la sol·licitud de l'ajuda s'iniciarà a partir de l'endemà de la publicació d'aquesta ordre en el Diari Oficial de la Generalitat Valenciana i estarà obert amb caràcter continuat i permanent durant el termini d'un mes.  
  
Cinquena. Forma de presentació  
1. La sol·licitud la realitzaran les persones interessades que reunisquen els requisits per a ser beneficiàries de les ajudes d'acord amb la base quarta o, si és el cas, pels seus representants, mitjançant un formulari formalitzat electrònicament que estarà disponible en la seu electrònica de la Generalitat, portal gva.es, en el termini i la forma que determina aquesta convocatòria.  
Les sol·licituds formalitzades de manera diferent o fora del termini establit es desestimaran. La sol·licitud incorporarà la documentació que es detalla en l'apartat sisé.  
Només es podrà presentar una sol·licitud per habitatge o habitació, per la qual cosa, si es detecta la presentació de diverses sol·licituds per a un mateix habitatge o habitació, s'anul·laran d'ofici les sol·licituds duplicades, i es mantindrà com a única sol·licitud la presentada en últim lloc.  
En el cas que es presente un nombre de sol·licituds d'ajudes per al pagament de la renda d'arrendament o preu de cessió d'habitació superior al nombre d'habitacions de què dispose un mateix habitatge segons la descripció de l'habitatge que conste en la nota simple emesa pel Registre de la Propietat, només s'admetran a tràmit les sol·licituds que es corresponguen amb el nombre d'habitacions existents segons l'ordre d'entrada, i es rebutjaran totes les altres.  
2. La presentació del formulari de sol·licitud, una vegada formalitzat telemàticament, es realitzarà d'acord amb el que estableix la Llei 39/2015, d'1 d'octubre, del procediment administratiu comú de les administracions públiques, en qualsevol de les formes que s'estableixen a continuació:  
a) Electrònicament, si es disposa de certificat digital, en la seu electrònica de la Generalitat, a través del procediment habilitat a aquest efecte i denominat «Ajudes al lloguer d'habitatge 2023», que figura en l'enllaç següent: https://habitatge.gva.es/va/web/vivienda-y-calidad-en-la-edificacion/ajudes-al-lloguer-d-habitatge-2023/tramits-presentacio-sollicitud/presentacio-sol%C2 %B7licitud-i-informacio-practica.  
  
La tramitació telemàtica requerirà la presentació de sol·licituds, escrits i comunicacions davant del Registre electrònic, que estiguen signats electrònicament mitjançant una signatura electrònica avançada basada en un certificat reconegut, segons el que disposa la Llei 39/2015, d'1 d'octubre, així com en el Decret 220/2014, de 12 de desembre, del Consell, pel qual s'aprova el Reglament d'administració electrònica de la Comunitat Valenciana, emesos per l'Agència de Tecnologia i Certificació Electrònica de la Comunitat Valenciana (ACCV). Així mateix, es podrà utilitzar qualsevol altre sistema de signatura electrònica admés per la seu electrònica de la Generalitat (https://sede.gva.es/va/sistemes-d-identificacio-i-signatura-acceptats).  
b) Presencialment, si no es disposa de certificat digital, la persona interessada haurà de formalitzar el formulari de sol·licitud de l'ajuda disponible en la pàgina web assenyalada en l'apartat anterior i imprimirà el justificant generat automàticament una vegada formalitzat. Aquest justificant constituirà l'imprés de sol·licitud que haurà de registrar-se, degudament signat, juntament amb la documentació exigida, en algun dels registres que preveu la Llei 39/2015, d'1 d'octubre, del procediment administratiu comú de les administracions públiques, i, preferiblement, en el de les seus dels serveis territorials d'habitatge de la Vicepresidència Segona i Conselleria de Serveis Socials, Igualtat i Habitatge, i conclourà així —i només així— el tràmit de sol·licitud.  
  
La formalització electrònica del formulari de sol·licitud per les persones peticionàries que no disposen de certificat digital sense presentar-lo en algun dels registres d'entrada assenyalats en l'apartat anterior i en el termini de sol·licitud establit en aquesta convocatòria, únicament determinarà que la informació introduïda quede emmagatzemada en les corresponents bases de dades, però no es considerarà presentada la sol·licitud per a la seua concessió.  
3. A fi de facilitar i agilitzar la gestió del procediment de concessió de les ajudes, es recomana presentar la sol·licitud signada de manera electrònica, mitjançant certificat digital. A aquest efecte, les persones interessades a sol·licitar aquestes ajudes tindran dret a ser assistides en l'ús de mitjans electrònics en les seues relacions amb l'Administració pública en el marc de les previsions que estableixen els articles 12 i 13, a i b, de la Llei 39/2015, d'1 d'octubre, del procediment administratiu comú de les administracions públiques, de manera que els serveis territorials d'habitatge de la Vicepresidència Segona i Conselleria de Serveis Socials, Igualtat i Habitatge oferiran un punt d'accés a internet i, per als casos que ho requerisquen, es podrà facilitar ajuda mitjançant cita prèvia.  
Així mateix, els ajuntaments i les mancomunitats, per si o a través de les oficines de la Xarxa Xaloc, podran presentar sol·licituds electrònicament mitjançant certificat digital, en nom de les persones interessades que els autoritzen mitjançant el formulari corresponent. Per a això es podrà habilitar el personal dels ajuntaments o les mancomunitats mitjançant la presentació de la credencial subscrita degudament en un formulari normalitzat disponible en el web de la Vicepresidència Segona i Conselleria de Serveis Socials, Igualtat i Habitatge.  
Finalment, també s'admetran les sol·licituds presentades telemàticament per titulars de certificat digital quan actuen, degudament autoritzats, en representació d'altres.  
4. La presentació de la sol·licitud de l'ajuda presumeix l'acceptació incondicionada de les bases d'aquesta convocatòria i de les condicions, els requisits i les obligacions que aquesta conté.  
  
Sisena. Documentació que cal adjuntar a la sol·licitud.  
1. La sol·licitud d'ajuda s'acompanyarà, en tot cas, de la documentació indicada a continuació:  
a) Còpia completa del contracte d'arrendament o de cessió d'ús de l'habitatge o habitació amb menció expressa de l'import del lloguer o del preu de la cessió, signat per la part arrendadora i arrendatària en totes les pàgines i formalitzat en els termes que indica la base quarta, apartat 1, b i c. En cas que hi haja més d'un contracte consecutiu en el període subvencionable, s'han d'aportar tots aquests.  
Quan la persona titular del contracte no coincidisca amb la sol·licitant de l'ajuda, haurà d'aportar documentació acreditativa de l'atribució del dret d'ús, per subrogació, conveni o sentència de separació o divorci, o altres títols vàlids en dret.  
Així mateix, s'haurà d'aportar la referència cadastral individualitzada de l'habitatge. En el cas que no hi haja la referència cadastral individualitzada de l'habitatge arrendat, el sol·licitant haurà d'aportar a l'expedient un certificat emés per la gerència territorial del Cadastre o la referència cadastral del sòl o de la finca en què es troba l'habitatge, complementats, si és el cas, amb la informació addicional necessària que permeta verificar la identificació de l'habitatge.  
b) En el cas de lloguer o cessió d'ús d'habitació, certificat o nota simple expedida pel Registre de la Propietat acreditatius de la propietat i la descripció de l'habitatge en què conste el nombre d'habitacions existents.  
c) Certificat col·lectiu o volant únic d'empadronament vigent en el moment de la sol·licitud que acredite les persones que tenen el domicili habitual i permanent en l'habitatge objecte del contracte d'arrendament o cessió. El document haurà de ser únic per habitatge, i haurà d'incloure totes les persones que hi figuren empadronades en aquesta data, siguen o no titulars del contracte d'arrendament, aquests últims, en tot cas, i serà necessari que l'aporte el peticionari de l'ajuda. Sense perjudici d'errors materials o de fet que puguen concórrer en el document esmentat, quan alguna de les persones que apareguen incloses en el volant únic d'empadronament no haja sigut inclosa pel sol·licitant en la unitat de convivència declarada en la sol·licitud, caldrà aportar un certificat municipal acreditatiu que aquestes persones no resideixen en l'habitatge o que han sol·licitat la baixa en el padró municipal amb anterioritat a la data de sol·licitud de l'ajuda, o bé que acredite no disposar del dret d'ús de l'habitatge. En cas contrari, es desestimarà la sol·licitud d'ajuda.  
  
Quan la persona peticionària de l'ajuda tinga la custòdia compartida de fills o filles menors i per aquest motiu només estiguen empadronats en un dels habitatges dels progenitors i no en el de l'altre, s'hi haurà d'incloure, a més, la sentència o la resolució judicial que acredite el règim de custòdia assignat a aquests menors, que s'hauran de considerar integrats en la unitat de convivència de cada un dels progenitors en la proporció que derive del règim de custòdia establit.  
  
Per al cas d'arrendament o cessió d'ús d'habitació, haurà d'aportar-se un certificat que acredite l'empadronament del titular del contracte en l'habitatge del qual forma part l'habitació en el moment de sol·licitud de l'ajuda.  
d) Documentació acreditativa del pagament de la renda de lloguer o del preu de la cessió en ús, tant per al cas d'habitatge o habitació, en els termes que estableix la base quinzena, corresponents a les mensualitats de lloguer abonades amb posterioritat a l'1 de gener de 2023 fins a la data en què se sol·licita l'ajuda, llevat que el contracte tinga una vigència de menys termini, i en aquest cas s'acreditarà el pagament des de l'inici del contracte. La presentació d'aquests rebuts juntament amb la sol·licitud és obligatòria i el seu incompliment determinarà la desestimació de la sol·licitud d'ajuda.  
e) Únicament en el cas de ser nou perceptor d'ajudes de la Generalitat o canvi de número de compte bancari, haurà de presentar l'imprés de domiciliació bancària degudament formalitzat i signat, i indicar el compte en el qual es farà l'ingrés de les ajudes.  
L'alta o la modificació del compte bancari es podrà tramitar de manera telemàtica a través de la seu electrònica de la Generalitat, tràmit PROPER (https://www.gva.es/va/inicio/procedimientos'id\_proc=22178), de conformitat amb el que disposa l'Ordre 2/2022, de la Conselleria d'Hisenda i Model Econòmic, per la qual es regulen les actuacions o tràmits d'alta, modificació i baixa de les dades personals identificatives i bancàries de les persones físiques i jurídiques que es relacionen econòmicament amb la Generalitat, i en aquest cas s'adjuntarà el corresponent justificant acreditatiu de la realització del tràmit esmentat.  
f) Declaració responsable i autorització de les persones que integren la unitat de convivència per a permetre a l'Administració de la Generalitat per a reclamar tota la informació necessària per a acreditar el compliment dels requisits que exigeixen aquestes bases per a ser beneficiari de l'ajuda en el marc de col·laboració que s'establisca amb l'Agència Estatal d'Administració Tributària, la Direcció General de Cadastre, les entitats gestores de la Seguretat Social i altres administracions públiques competents, en els termes que figuren en el formulari de sol·licitud de l'ajuda.  
L'autorització es concedirà, així mateix, per a tractar les dades de caràcter personal en la mesura que resulte necessària per a la gestió de les ajudes, sense que la informació de caràcter tributari o econòmic rebuda es puga cedir a tercers. Tot això de conformitat amb el que preveu la Llei orgànica 3/2018, de 5 de desembre, de protecció de dades personals i garantia dels drets digitals, i les respectives normes de desplegament.  
2. En el cas de persones no obligades a presentar la declaració de l'Impost de la Renda de les Persones Físiques de l'exercici 2022, per no tindre obligació de fer-ho, o manifesten la no autorització o l'oposició a la consulta a l'AEAT dels ingressos corresponents a l'exercici esmentat, haurà d'aportar-se per a cada persona de la unitat de convivència en aquestes circumstàncies, a més dels documents indicats en l'apartat anterior, una declaració responsable d'ingressos que reculla la quantia total dels ingressos de l'any 2022, o que declare que no ha percebut cap ingrés, si és el cas (annex II), i certificat d'altes i baixes de Seguretat Social (vida laboral), juntament amb la documentació acreditativa de la procedència d'aquests. A aquest efecte, es podrà aportar, segons els casos:  
- Persones que treballen per compte d'altri: certificats de tots els centres de treball per als quals s'haja treballat en l'exercici 2022, en què s'indiquen els ingressos totals percebuts o pendents de rebre per a tot l'exercici fiscal.  
- Persones que treballen per compte propi: justificants dels ingressos trimestrals a compte de l'IRPF de l'exercici 2022.  
- Certificat expedit per Labora o pel Servei d'Ocupació Estatal (SEPE) amb la indicació dels ingressos percebuts durant el període esmentat per raó de situació de desocupació.  
- Certificat expedit pel Servei Públic d'Ocupació Estatal (SEPE-INEM) sobre la situació actual de desocupació i del certificat de l'última situació de prestacions; certificat d'imports actuals i informació sobre el certificat d'imports en un període determinat en relació amb la persona sol·licitant de l'ajuda i altres persones de la unitat de convivència.  
- En el cas de pensió de jubilació, incapacitat permanent, invalidesa, viudetat, orfandat o altres, una prestació de serveis socials o qualsevol altra classe d'ajuda econòmica, s'haurà d'aportar un certificat emés per l'organisme competent, amb la indicació dels ingressos obtinguts durant l'últim exercici fiscal vençut.  
- Certificat expedit per la Conselleria d'Igualtat i Polítiques Inclusives acreditatiu de les prestacions percebudes per la persona sol·licitant de l'ajuda o per algun dels membres de la unitat de convivència (renda valenciana d'inclusió).  
- Rendiments del capital mobiliari o immobiliari.  
- Atribucions de renda.  
Tot això sense perjudici que es puga aportar qualsevol altra justificació dels ingressos admesa en dret.  
3. En el cas que la persona sol·licitant o integrant de la unitat de convivència no autoritze o manifeste oposició expressa al fet que l'Administració de la Generalitat recapte a través de la Plataforma Autonòmica d'Intermediació (PAI) i altres sistemes habilitats a aquest efecte, la consulta de les dades de caràcter personal que s'indiquen a continuació en relació amb aquesta, a més dels documents indicats en els apartats precedents, haurà d'aportar-se la documentació següent:  
a) Acreditació de la identitat de la persona sol·licitant i altres membres de la unitat de convivència mitjançant l'aportació del DNI o NIE.  
  
b) Certificat expedit per l'Agència Estatal d'Administració Tributària, de la Hisenda Pública de la Generalitat i Tresoreria General Seguretat Social acreditatiu d'estar al corrent en el compliment de les seues obligacions tributàries i amb la Seguretat Social.  
c) Certificat emés per la Direcció General del Cadastre en relació amb la titularitat cadastral de béns immobles a favor de la persona sol·licitant o alguna de les que formen part de la unitat de convivència d'algun habitatge a Espanya.  
4. En el cas que la persona peticionària de l'ajuda o integrant de la unitat de convivència, segons els casos, estiga inclosa en algun dels grups d'especial atenció, s'assenyalarà aquesta circumstància en el formulari de sol·licitud a l'efecte que l'Administració comprove d'ofici els aspectes esmentats a través de les plataformes d'interoperabilitat amb altres administracions públiques. En la resta de casos en què l'Administració no tinga accés per via telemàtica a la informació necessària o no s'autoritze l'Administració a obtindre-la, correspon al sol·licitant justificar la inclusió en algun dels grups d'especial atenció presentant la documentació següent:  
  
a) Sol·licituds presentades per persones afectades per procediments de desnonament, execució hipotecària o dació en pagament que hagen tingut lloc en els últims cinc anys: la documentació bancària o judicial que així ho acredite.  
b) Sol·licituds presentades per persones que tenen la condició de família monoparental amb fills: certificat expedit segons el que estableix el Decret 19/2018, de 9 de març, del Consell, pel qual es regula el reconeixement de la condició de família monoparental a la Comunitat Valenciana, sempre que no hi haja pensió compensatòria, ni segon progenitor que aporte ingressos.  
c) Sol·licituds presentades per unitats de convivència que constituïsquen família nombrosa: títol de família nombrosa.  
d) Sol·licituds presentades per dones o unitats de convivència amb dones víctimes de violència de gènere: documentació judicial que acredite fefaentment aquesta circumstància.  
e) Sol·licituds presentades per víctimes del terrorisme: certificat emés pel Ministeri de l'Interior acreditatiu que la persona sol·licitant, o alguna de les que formen part de la unitat de convivència, és beneficiària de drets per ser víctima de terrorisme.  
f) Sol·licituds presentades per persones joves extutelades procedents del sistema de protecció pública de la infància i l'adolescència: resolució de cessament de mesures emesa per la conselleria competent.  
  
g) Sol·licituds presentades per exconvictes: documentació expedida per l'autoritat competent acreditativa d'aquesta circumstància.  
h) Sol·licituds presentades per persones o unitats de convivència afectades per situacions catastròfiques en els últims cinc anys: documentació que acredite fefaentment aquesta circumstància.  
i) Sol·licituds presentades per persones o unitats de convivència en què hi haja alguna persona amb diversitat funcional, sensorial o cognitiva, amb un grau de discapacitat declarat igual o superior al 33 %: certificat de l'Institut Nacional de la Seguretat Social acreditatiu d'aquesta circumstància, o una altra documentació acreditativa d'aquest aspecte.  
  
j) Unitats de convivència en les quals alguna persona assumeix la pàtria potestat, la tutela o l'acolliment familiar permanent del menor orfe per violència de gènere: documentació administrativa o judicial que acredite aquesta circumstància.  
k) Dones en situació de necessitat o en risc d'exclusió, especialment quan tinguen fills menors exclusivament a càrrec seu: documentació o informes municipals o d'un altre tipus que acrediten aquesta circumstància.  
l) Persones que visquen soles els ingressos de les quals estiguen constituïts, únicament, per prestacions a càrrec de les administracions públiques i que, en conjunt, no superen anualment 1 IPREM: declaració responsable en relació amb aquesta circumstància.  
5. Qualsevol variació en les dades i els documents subministrats per la persona sol·licitant o recaptat per aquesta administració per a comprovar les dades declarades, i concernents a la informació necessària per a valorar la sol·licitud i la concessió de l'ajuda, haurà de ser comunicada per la persona sol·licitant o beneficiària de l'ajuda en els termes que preveuen les bases d'aquesta convocatòria.  
  
Setena. Termini de resolució i notificació  
1. El termini per a resoldre i notificar la resolució del procediment serà de sis mesos a comptar des de l'endemà de la data de publicació d'aquesta convocatòria en el Diari Oficial de la Generalitat Valenciana. Transcorregut aquest termini sense que haja recaigut una resolució i aquesta no s'haja notificat, s'entendrà desestimada la sol·licitud en els termes que preveu la Llei 39/2015, d'1 d'octubre, del procediment administratiu comú de les administracions públiques. Tal com disposa la llei esmentada, la desestimació per silenci administratiu té l'únic efecte de permetre als interessats interposar el recurs administratiu o contenciós administratiu que resulte procedent. Excepcionalment, es podrà acordar l'ampliació d'aquests terminis en els supòsits que preveu la legislació reguladora del procediment administratiu comú.  
Les resolucions de concessió d'ajudes hauran d'expressar que aquestes es financen amb càrrec a fons de l'Estat.  
2. La resolució posarà fi a la via administrativa i contra aquesta podrà interposar-se un recurs potestatiu de reposició davant del mateix òrgan que la dicte en el termini d'un mes a partir de l'endemà de la seua notificació mitjançant la publicació en el Diari Oficial de la Generalitat Valenciana, d'acord amb els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, o un recurs contenciós administratiu en el termini de dos mesos davant de la Sala Contenciosa Administrativa del Tribunal Superior de Justícia en aplicació del que estableix l'article 10.1.a de la Llei 29/1998, de 13 de juliol, reguladora de la jurisdicció contenciosa administrativa.  
3. Les persones beneficiàries de les ajudes al lloguer estaran obligades a comunicar, fins i tot durant la tramitació de la sol·licitud, a l'òrgan competent de la comunitat autònoma que estiga realitzant aquesta tramitació o que li haja reconegut l'ajuda, qualsevol modificació de les condicions o els requisits que puguen motivar o hagen motivat aquest reconeixement i que puga determinar l'alteració de les condicions o la pèrdua sobrevinguda del dret a l'ajuda en els termes i amb els efectes que preveu la base denovena.  
La comunicació haurà de realitzar-se en el termini de quinze dies des que tinga lloc el fet causant preferentment, mitjançant el formulari telemàtic disponible a aquest efecte en la seu electrònica de la Generalitat, portal gva.es, en la pàgina web de la Vicepresidència Segona i Conselleria de Serveis Socials, Igualtat i Habitatge, o en qualsevol de les formes que estableix la Llei 39/2015, d'1 d'octubre, del procediment administratiu comú de les administracions públiques.  
4. En el que no dispose la convocatòria, serà aplicable el que disposa la base novena de l'Ordre 8/2023, de 18 de juliol, de la Vicepresidència Segona i Conselleria d'Habitatge i Arquitectura Bioclimàtica, per la qual s'aproven les bases reguladores per a la concessió d'ajudes del Programa d'ajudes al lloguer d'habitatges del Pla estatal per a l'accés a l'habitatge 2022-2025 corresponents a l'exercici 2023.  
  
  
Huitena. Criteris de valoració de les sol·licituds  
Les ajudes es concediran fins a esgotar l'import màxim disponible per a la convocatòria. Per a determinar la prioritat dels sol·licitants, es tindran en compte els criteris que estableix la base tretzena de l'Ordre de bases que regula la convocatòria.  
  
Novena. Mitjans de notificació i publicació  
1. Els diversos tràmits que hagen de formalitzar-se en el procediment es notificaran mitjançant una notificació individualitzada o mitjançant una publicació en el portal web oficial de la Generalitat, www.gva.es, Vicepresidència Segona i Conselleria de Serveis Socials, Igualtat i Habitatge, amb la indicació del mitjà perquè cada sol·licitant puga accedir a la informació relativa a la seua sol·licitud, publicació que es podrà comunicar a les persones interessades mitjançant SMS al telèfon que, a aquest efecte, hagen comunicat a l'Administració en el formulari de sol·licitud.  
2. Les resolucions de les convocatòries d'ajudes que posen fi al procediment de concessió es publicaran en el Diari Oficial de la Generalitat Valenciana i, posteriorment, en el portal de www.gva.es, on s'inseriran les llistes amb les sol·licituds estimades i desestimades per a coneixement dels interessats a través de l'enllaç següent:  
  
https://habitatge.gva.es/va/web/vivienda-y-calidad-en-la-edificacion/ajudes-al-lloguer-d-habitatge-2023/ajudes-concedides-denegades  
Les persones sol·licitants que hagen facilitat un número de telèfon mòbil podran ser avisades de la publicació de la llista definitiva mitjançant un missatge de text SMS. La publicació en el Diari Oficial de la Generalitat Valenciana substituirà la notificació individual de la resolució, d'acord amb el que preveu la legislació del procediment administratiu comú. La publicació es realitzarà respectant en tot cas els drets reconeguts en la Llei orgànica 3/2018, de 5 de desembre, de protecció de dades personals i garantia dels drets digitals.